Broj: 711-I-1477-P-288/22-02-17

Zagreb, 7. lipnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Danijela Jozića, pročelnika Jedinstvenog upravnog odjela Općine Čađavica,** za davanjem očitovanja,na 175. sjednici, održanoj 7. lipnja 2022., daje sljedeće

**OČITOVANJE**

1. **Na situaciju eventualnog sukoba interesa članova Općinskog vijeća Općine Čađavica ne primjenjuju se odredbe ZSSI/21-a, jer isti povodom obnašanja navedene javne dužnosti nisu obveznici navedenog Zakona.**
2. **Potencijalni sukob interesa u kojem se povodom obnašanja dužnosti može naći član Općinskog vijeća Općine Čađavica te način postupanja u takvoj situaciji Općinsko vijeće je dužno urediti etičkim kodeksom, sukladno članku 4. stavku 1. ZSSI/21-a.**

Obrazloženje

Danijel Jozić, pročelnik Jedinstvenog upravnog odjela Općine Čađavica podnio je zahtjev za očitovanjem koji je u knjigama ulazne pošte zaprimljen 1. lipnja 2022. pod brojem: 711-U-5962-P-288/22-01-3, povodom kojeg se vodi predmet broj P-288/22.

U zahtjevu podnositelj navodi da u provedbi javnog natječaja za zakup državnog poljoprivrednog zemljišta prijedlog o najpovoljnijem ponuditelju utvrđuje posebno povjerenstvo imenovano od strane Općinskog vijeća, a članovi Općinskog vijeća donose odluku o prihvatu ponude, sukladno odredbama Zakona o poljoprivrednom zemljištu.

Podnositelj se poziva na odredbu članka 4. stavka 1. ZSSI/21-a, kojom je propisana obveza donošenja etičkog kodeksa na razini predstavničkog tijela jedinica lokalne i područne (regionalne) samouprave te traži mišljenje Povjerenstva kako postupiti u ovoj situaciji s obzirom da je veliki broj članova predstavničkog tijela ujedno nositelj obiteljskog poljoprivrednog gospodarstva (od ukupno 9 članova samo dva člana nisu sudionici natječaja), odnosno mogu li članovi Općinskog vijeća uopće glasovati ako su podnijeli ponudu za zakup državnog poljoprivrednog zemljišta.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. ZSSI/21-a propisano je tko su obveznici i obnašatelji dužnosti u smislu navedenog Zakona, odnosno tko su obveznici i obnašatelji dužnosti na koje se primjenjuju odredbe ZSSI-a. Osim obveznika koji su izričito navedeni u članku 3. stavku 1. od točke 1. do točke 65., u članku 3. stavku 2. ZSSI/21-a propisano je da se obveznicima smatraju i obnašatelji dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 4. stavkom 1. ZSSI/21-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Članovi predstavničkog tijela jedinice lokalne samouprave nisu obveznici u smislu odredbi ZSSI/21-a, te se stoga n**a** situaciju eventualnog sukoba interesa članova Općinskog vijeća Općine Čađavica ne primjenjuju odredbe navedenog Zakona.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelju, putem dostavljene e-mail adrese
2. Objava na internetskoj stranici Povjerenstva
3. Pismohrana